આ વિવાદ વચ્ચે જ ફેસબુકે ભારતમાં રિલાયન્સ નેટવર્કની મદદથી internet.orgની શરૂઆત કરી. ફેસબુકનો મત એવો હતો કે internet.orgના માધ્યમથી તેઓ વિકાસશીલ તેમજ અવિકસિત દેશોમાં મફત ઈન્ટરનેટની સેવા આપી શકે. જોકે આ મફત અપાતી ઈન્ટરનેટ સેવામાં સીમિત વેબસાઈટ્સનો જ સમાવેશ કરાયો હતો. કઈ વેબસાઈટને આ યાદીમાં સમાવિષ્ટ કરવી તેનો હક ફેસબુકને હતો તેથી ઘણાં વિરોધ બાદ ફેસબુકેinternet.orgના માધ્યમથી પ્રતિક્રિયા આપી કે આ સેવાના કેટલાંક નિયમો પરિપૂર્ણ કરતી હોય તેવી સાઈટ્સને ફ્રી વેબસાઈટની યાદીમાં સમાવવામાં આવશે. ઈન્ટરનેટ જગતમાં આ પગલાંના ઘણાં ઘેરા પ્રત્યાઘાત પડતાં ફેસબુકેinternet.orgને પડતી મૂકવી પડી હતી. જોકે સપ્ટેમ્બર,૨૦૧૫માંં ફ્રી બેઝિક્સ નામે ફેસબુક દ્વારા ફરીથી તેને પ્રમોટ કરવામાં આવી અને ફેસબુકના દરેક યુઝર્સને ફ્રી બેઝિક્સની તરફેણમાં જોડાવા માટે અપીલ કરવામાં આવી હતી. જેથી ભારતમાં આ સેવા શરૃ કરવા માટે ટ્રાઈ સમક્ષ ફેસબુક પોતાનો મજબૂત પક્ષ રજૂ કરી શકે.